Neuvoston asetus (EY) N:o 2165/2001, annettu 5 päivänä marraskuuta 2001, tariffikiintiön avaamisesta ja hallinnoinnista CN-koodiin 21011111 kuuluvan liukoisen kahvin tuonnissa



Virallinen lehti nro L 292 , 09/11/2001 s. 0001 - 0002



Neuvoston asetus (EY) N:o 2165/2001, annettu 5 päivänä marraskuuta 2001, tariffikiintiön avaamisesta ja hallinnoinnista CN-koodiin 2101 11 11 kuuluvan liukoisen kahvin tuonnissa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen, sekä katsoo seuraavaa: (1) Liukoisen kahvin eri laatujen tarjonta on vähentynyt huomattavasti yhteisön markkinoilla viime vuosina. (2) Tariffikiintiön avaaminen nollatullein rajoitetulle määrälle liukoista kahvia on paras tapa tämän suuntauksen kääntämiseksi. (3) Asianmukaisin hallinnointimenetelmä tariffikiintiön optimaalisen käytön varmistamiseksi on noudattaa vapaaseen liikkeeseen luovutusta koskevien ilmoitusten vastaanottamispäivien kronologista järjestystä. (4) Kiintiön tehokkaan hallinnoinnin varmistamiseksi olisi vaadittava alkuperätodistuksen esittämistä Brasiliasta, joka on pääasiallinen tavarantoimittaja ja joka on pääasiallinen kiintiön tuottaman edun saaja, peräisin olevan liukoisen kahvin tuonnissa. (5) Tariffikiintiön kohteena olevan liukoisen kahvin markkinoinnissa yhteisössä noudatetaan kahviuutteista ja sikuriuutteista 22 päivänä helmikuuta 1999 annetussa Euroopan parlamentin ja neuvoston direktiivissä 1999/4/EY(1) säädettyjä laatuedellytyksiä. (6) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(2) mukaisesti, ON ANTANUT TÄMÄN ASETUKSEN: 1 artikla CN-koodiin 2101 11 11 kuuluvan liukoisen kahvin tuontiin kaikista maista 1 päivästä tammikuuta 2002 alkaen voidaan soveltaa tullitonta tariffikiintiötä. 2 artikla Vuotuinen tariffikiintiö avataan aluksi kolmeksi vuodeksi. Sen määrä vahvistetaan seuraavasti: - 10000 tonnia ajanjaksolla 1 päivästä tammikuuta 2002 aina 31 päivään joulukuuta 2002, - 12000 tonnia ajanjaksolla 1 päivästä tammikuuta 2003 aina 31 päivään joulukuuta 2003, - 14000 tonnia ajanjaksolla 1 päivästä tammikuuta 2004 aina 31 päivään joulukuuta 2004. 3 artikla Tariffikiintiö jaetaan kahteen osaan seuraavasti: a) Brasiliasta peräisin olevaan tuontiin tarkoitettuun kiintiöön, jonka määrä on 87,4 prosenttia vuotuisesta määrästä ja jonka järjestysnumero on 09.2000, ja b) muista kolmansista maista tulevalle tuonnille tarkoitettuun kiintiöön, jonka määrä on 12,6 prosenttia vuotuisesta määrästä ja jonka järjestysnumero on 09.2001. 4 artikla 1. Tariffikiintiön kohteena olevan liukoisen kahvin alkuperä määritetään yhteisössä voimassa olevien säännösten mukaisesti. 2. Brasilialle 3 artiklan mukaisesti myönnetyn tariffikiintiön soveltaminen edellyttää komission asetuksen (ETY) N:o 2454/93(3) 47 artiklan mukaisen alkuperätodistuksen esittämistä. Alkuperätodistukset voidaan hyväksyä ainoastaan silloin, kun kyseiset tuotteet vastaavat yhteisössä voimassa olevissa säännöksissä vahvistettuja alkuperän määritysperusteita. 5 artikla Komissio hallinnoi tariffikiintiötä asetuksen (ETY) N:o 2454/93 308 a, 308 b ja 308 c artiklan mukaisesti. 6 artikla Tätä asetusta voidaan tarkastella uudelleen tariffikiintiön avaamisen jälkeisenä kolmantena vuotena kiintiön määrän mukauttamiseksi yhteisön markkinoiden tarpeisiin. Jos uudelleentarkastelua ei kuitenkaan ole saatu päätökseen kolme kuukautta ennen alkuperäisen tariffikiintiön sulkemispäivää, toisin sanoen 31 päivänä joulukuuta 2004, kiintiön voimassaoloa jatketaan ilman eri toimenpiteitä yhdellä vuodella 14000 tonnin kokonaismäärän osalta. Tämän jälkeen tariffikiintiön voimassaoloa jatketaan säännöllisesti yhdellä vuodella saman määrän osalta, paitsi jos uudelleentarkastelu toteutetaan viimeistään kolme kuukautta ennen kulloisenkin kiintiön sulkemista. 7 artikla Tämän asetuksen täytäntöönpanemiseksi tarvittavista toimenpiteistä, mukaan lukien yhdistetyn nimikkeistön ja Taricin muutosten edellyttämät muutokset ja tekniset mukautukset, päätetään 8 artiklan 2 kohdassa tarkoitetun menettelyn mukaisesti. 8 artikla 1. Komissiota avustaa neuvoston asetuksen (ETY) N:o 2913/92(4) 247 a artiklalla perustettu tullikoodeksikomitea, jäljempänä "komitea". 2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä. Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 9 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä marraskuuta 2001. Neuvoston puolesta Puheenjohtaja R. Miller (1) EYVL L 66, 13.3.1999, s. 26. (2) EYVL L 184, 17.7.1999, s. 23. (3) EYVL L 253, 11.10.1993, s. 1, asetus sellaisena kuin se on viimeksi muutettuna asetuksella (EY) N:o 1602/2000 (EYVL L 188, 26.7.2000, s. 1). (4) EYVL L 302, 19.10.1992, s. 1.